A BIZOTTSÁG 1364/2004/EK RENDELETE
(2004. július 22.)
a maximum 54 000 tonna búza és 40 000 tonna kukorica Magyarország állami biztonsági készleteiből történő értékesítésére vonatkozó átmeneti intézkedésekről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Csatlakozási Szerződéseire,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Csatlakozási Okmányára és különösen a 41. cikk első bekezdésére,
mivel:
(1)
A Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozása miatt a mezőgazdasági termékek kereskedelmében átmeneti intézkedések elfogadásáról szóló, 2003. november 10-i 1972/2003/EK bizottsági rendelet (1) 6. cikke szerint a magyar hatóságok tájékoztatták a Bizottságot, hogy maximum 54 000 tonna búzát és 40 000 tonna kukoricát kíván rotációs eljárás keretében az állami biztonsági készletből értékesíteni.
(2)
Ilyen nagy mennyiségű búza és kukorica értékesítése minden bizonnyal zavarokat okoz a közösségi gabonapiacon. Ezért átmeneti intézkedések szükségesek ahhoz hasonló értékesítési feltételek megállapítására, amelyeket az intervenciós ügynökségek által tárolt gabonák értékesítési eljárásáról és feltételeiről szóló, az operátorok egyenlő elbánását és a piaci feltételek betartását biztosító 1993. július 28-i 2131/93/EGK bizottsági rendelet (2) állapít meg.
(3)
Mivel bármilyen készletfeltöltési művelet szintén zavart okozna a közösségi piacon, olyan eljárást kell bevezetni, melynek segítségével a Bizottság jóváhagyhatja a készletfeltöltés feltételeit.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Ez a rendelet átmeneti szabályokat határoz meg maximum 54 000 tonna búza és 40 000 tonna kukorica értékesítéséről a magyar hatóságok által 2004. május 1-jén tárolt állami biztonsági készletekből, illetve bármilyen készletfeltöltési műveletről.
2. cikk
A magyar biztonsági készletek kezeléséért felelős ügynökség, melyről részletek a kapcsolódó mellékletben találhatók, 2004. október 30-ig folyamatos pályáztatás mellett értékesíti az 1. cikkben megállapított mennyiséget a közösségi piacon.
Ennek a rendeletnek az alkalmazásában a pályáztatás útján történő értékesítés ajánlatok bekérésével bonyolított értékesítést jelent, melynek során a szerződést azzal a személlyel kötik meg, aki betartja ennek a rendeletnek a követelményeit, és a legjobb árajánlatot teszi.
3. cikk
A 2. cikk első bekezdésében nevezett ügynökség pályázati felhívást tesz közzé legalább három nappal az ajánlatbeadás első időszakának záró időpontját megelőzően.
A felhívásnak tartalmaznia kell:
a)
az egyes részpályázati eljárásokra vonatkozó pályázati időtartamot és a pályázat benyújtásának címét;
b)
a pályáztatás keretében felajánlható minimum mennyiséget;
c)
a biztosítékokat és felszabadításuk feltételeit;
d)
a különböző tételek főbb fizikai és technikai jellemzőit;
e)
a tárolás helyét, valamint a tároló nevét és címét;
f)
a fizetési feltételeket.
Az első részpályáztatási eljárásnál benyújtott ajánlatok záró időpontja ennek a rendeletnek az Európai Unió Hivatalos Lapjában történő megjelenését követő ötödik munkanap.
4. cikk
A sikeres pályázatoknak olyan árajánlatokat kell tartalmazniuk, mely a tárolás helyén levő piacon ugyanolyan minőségben és összehasonlítható mennyiségben hozzáférhető, vagy ennek hiányában a legközelebbi piacon hozzáférhető, beleértve a szállítási költségeket. Az ár tonnánként nem lehet 108,76 EUR-nál alacsonyabb.
5. cikk
A 2. cikk első bekezdésében nevezett ügynökség minden szükséges intézkedést megtesz ahhoz, hogy az érdekelt felek árajánlatra vonatkozó pályázatuk benyújtása előtt a felkínált gabona minőségét megállapíthassák.
6. cikk
A 2. cikk első bekezdésében nevezett ügynökség köteles azonnal értesíteni az összes pályázót a pályázati eljárásban való részvétel eredményéről. A sikeres pályázóknak ajánlott levél vagy írásos kommunikáció útján továbbítják a szerződés elnyeréséről szóló nyilatkozatot a korábbiakban említett meghirdetéstől számított három napon belül.
7. cikk
A 2. cikk első bekezdésében nevezett ügynökség a pályázatbenyújtás záró dátumát követő héten keddig tájékoztatja a Bizottságot a különböző értékesített tételek mennyiségéről és átlagárairól.
8. cikk
A búza- és kukoricakészletek ezen rendeletben nevezett készletfeltöltésével kapcsolatos megállapodásokat végrehajtásukat megelőzően a Bizottság hagyja jóvá, annak érdekében, hogy a közösségi piacon ne következzen be zavar.
9. cikk
Ez a rendelet az Európai Unió Hivatalos Lapjában történő közzétételt követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 22-én.